หอการค้าพอใจความเคลื่อนไหวค่าเงินบาท
สภาหอการค้าฯตบเท้าพบ ธปท. ผลการหารือราบรื่น ภาคเอกชนพอใจค่าเงินบาทปัจจุบัน ไม่เรียกร้องลดดอกเบี้ย
16 พ.ค. 2556

สภาหอการค้าฯตบเท้าพบ ธปท. ผลการหารือราบรื่น ภาคเอกชนพอใจค่าเงินบาทปัจจุบัน ไม่เรียกร้องลดดอกเบี้ย
นายอิสระ ว่องกุศลกิจ ประธานสภาหอการค้าไทยและสภาหอการค้าแห่งประเทศไทย กล่าวภายหลังนำคณะสมาชิกเข้าพบ นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เพื่อขอให้ช่วยดูแลเงินบาทแข็งค่า ว่า การหารือครั้งนี้เหมือนการมาเยี่ยมเยือน ซึ่งทางหอการค้าฯได้หารือกับธปท.ในหลายเรื่อง โดยในเรื่องค่าเงินบาทได้ขอให้ธปท.ช่วยดูแล ไม่ให้แข็งค่ามากว่าสกุลเงินของคู่แข่ง เพื่อให้การค้าของไทยแข่งขันได้ ซึ่งหากดูจากค่าเงินบาทในปัจจุบันถือว่าอยู่ในระดับที่น่าพอใจ เพราะจากหารหารือกับสมาชิกหอการค้าถ้าค่าเงินบาทอยู่ระดับ 29 บาทกว่าๆ ถึง 30 บาท ต่อเหรียญสหรัฐถือว่ารับได้ 
“เรื่องค่าเงินบาทถ้าธปท.ดูแลให้เคลื่อนไหวอยู่ในระดับเดียวกับสกุลในภูมิภาค อย่าง มาเลเซีย และสิงคโปร์ จะช่วยการค้าขายไทยเราได้มาก จากเดิมที่ต้นปีมาถึงเดือนเม.ย.เงินบาทไทยแข็งค่าขึ้นถึง 6% แต่ตอนนี้ดีขึ้นแข็งค่าประมาณ 3% ใกล้เคียงกับค่าเงินมาเลเซียที่แข็งค่า 2.8-2.9% ซึ่งถือเป็นทิศทางที่ดีขึ้น ค่าเงินบาทถือว่าน่าพอใจ ส่วนเรื่องดอกเบี้ยจะลดหรือไม่ เป็นเรื่องของธปท.ที่จะตัดสินใจ เพราะการหารือวันนี้ไม่ได้พูดคุยเรื่องลดดอกเบี้ย” นายอิสระกล่าว
นายอิสระ กล่าวว่า ส่วนการดูแลเงินทุนเคลื่อนย้าย ทางธปท.ก็ยืนยันว่ามีเครื่องมืออื่นๆในการดูแลด้วย ไม่ได้มีเฉพาะเครื่องมือดอกเบี้ย ซึ่งดอกเบี้ยเป็นเพียง 1 ในเครื่องมือหลายๆตัวเท่านั้น ตอนนี้ไม่ได้มีการเรียกร้องให้ดำเนินการอะไรเกี่ยวกับดอกเบี้ย ส่วนทิศทางการเคลื่อนไหวของค่าเงินบาทในขณะนี้ที่เริ่มปรับดีขึ้นจะทำให้เป้าหมายการขยายตัวของการส่งออกได้ตามเป้าที่ทางรัฐบาลคาดไว้ที่ 8-9% หรือไม่นั้น ต้องรอดูข้อมูลหลังไตรมาส 2 นี้อีกครั้ง  
ทั้งนี้ การเดินทางเข้าหารือของสภาหาการค้ากับธปท.ใช้เวลาประมาณ 1 ชั่วโมงกว่า คือ ตั้งแต่ 13.00น. – 14.30น. ซึ่งบรรยากาศการหารือเป็นไปด้วยดี ถือเป็นการประสานงานและรับทราบข้อมูลระหว่างกันอย่างใกล้ชิดมากขึ้น